ສະຫະລັດ ຂໍໃຫ້ເກົາຫຼີໃຕ້ ເຂົ້າຮ່ວມການລົງໂທດ ຕໍ່ອີຣ່ານ
ສະຫະລັດ ຂໍຮ້ອງໃຫ້ເກົາຫຼີໃຕ້ ເຂົ້າຮ່ວມການລົງໂທດ ທີ່ໜັກຂຶ້ນກວ່າເກົ່າ ຕໍ່ປະເທດອີຣ່ານ
ສະຫະລັດຮ້ອງຂໍໃຫ້ເກົາຫຼີໃຕ້ຊຶ່ງເປັນພັນທະມິດທີ່ສຳຄັນປະເທດນຶ່ງໃນເຂດເອເຊຍຂອງຕົນ ໃຫ້ເຂົ້າຮ່ວມການລົງໂທດທີ່ໜັກຂຶ້ນຕໍ່ອີຣ່ານ ການເຄື່ອນໄຫວທີ່ວ່ານີ້ ແມ່ນເພື່ອເປັນການ ສະໜອງຕອບ ຕໍ່ຄວາມວິຕົກກັງວົນທີ່ມີເພີ່ມຂຶ້ນ ກ່ຽວກັບໂຄງການນິວເຄລຍ ຂອງອີຣ່ານ Steve Herman ຜູ້ສື່ຂ່າວຂອງວີໂອເອມີລາຍງານ ກ່ຽວກັບເລື່ອງນີ້ ຈາກກຸງໂຊລ ໃນຂະນະທີ່ສະຫະລັດແລະບັນດາປະເທດສະມາຊິກຂອງສະຫະພາບຢູໂຣບສົນທະນາຫາລື ກັນກ່ຽວກັບການຈຳກັດຮັດແຄບ ການສົ່ງອອກນໍ້າມັນທີ່ມີກຳໄລງາມຂອງອີຣ່ານຢູ່ນັ້ນບັນດາ ປະເທດອື່ນໆກໍໄດ້ຖືກທາບທາມໃຫ້ຫຼຸດຜ່ອນຄວາມສຳພັນທາງດ້ານທຸລະກິດກັບເຕຫະຣ່ານ ໃນເດືອນແລ້ວນີ້ອົງການພະລັງງານປະລະມະນູສາກົນຂອງສະຫະປະຊາຊາດໄດ້ອອກລາຍ ງານສະບັບນຶ່ງ ກ່າວເຖິງການມີຫຼັກຖານເພີ່ມຕື່ມທີ່ວ່າ ອີຣ່ານພວມດຳເນີນເພື່ອສ້າງອາວຸດ ນິວເຄລຍ ເຕຫະຣ່ານເວົ້າວ່າ ກິດຈະການນິວເຄລຍຂອງຕົນແມ່ນມີຈຸດປະສົງເພື່ອຜະລິດກະແສໄຟຟ້າ ທໍ່ນັ້ນ ແຕ່ລຸນຫຼັງທີ່ໄດ້ມີການພິມເຜີຍແຜ່ລາຍງານສະບັບນີ້ແລ້ວບັນດາປະເທດຕາເວັນຕົກໄດ້ດຳ ເນີນມາຕະການ ເປັນລຳດັບມາ ທີ່ແນໃສ່ເພື່ອໂດດດ່ຽວອີຣ່ານເພີ່ມຕື່ມ ໃນຖານະທີ່ເປັນ ພາກສ່ວນນຶ່ງ ຂອງການເຄື່ອນໄຫວທາງດ້ານການທູດນັ້ນ ທີ່ປຶກສາຂອງກະຊວງການຕ່າງ ປະເທດສະຫະລັດຮັບຜິດຊອບກ່ຽວກັບການຫ້າມແຜ່ຜາຍອາວຸດນິວເຄລຍແລະການຄວບ ຄຸມອາວຸດ ທ່ານ Robert Einhorn ໄດ້ເດີນທາງໄປສາທາລະນະລັດເກົາຫຼີໃນສັບປະດາ ແລ້ວນີ້ ທ່ານ Einhorn ເວົ້າວ່າ ທ່ານເຂົ້າໃຈດີວ່າເກົາຫຼີໃຕ້ ຊຶ່ງມີຊັບພະຍາກອນນໍ້າມັນເຊື້ອໄຟບໍ່ ພຽງພໍຢູ່ແລ້ວນັ້ນ ອາດຈະມີຄວາມລັງເລໃຈ ໃນການທີ່ຈະຫຼຸດການຊື້ນໍ້າມັນດິບຈາກອີຣ່ານ ລົງໃນປະລິມານທີ່ສຳຄັນ ແຕ່ທ່ານເວົ້າວ່າ ເກົາຫຼີໃຕ້ແລະປະເທດພັນທະມິດອື່ນໆທີ່ຕົກຢູ່ ໃນສະຖານະການຄ້າຍຄືກັນນີ້ສາມາດປ່ຽນໄປຊື້ສານ ເຄມີນໍ້າມັນຈາກບ່ອນອື່ນໄດ້ ທ່ານ Einhorn ເວົ້າວ່າ ປະມານ 10% ຂອງນໍ້າມັນທີ່ເກົາຫຼີໃຕ້ນຳເຂົ້າທັງໝົດແມ່ນມາຈາກອີຣ່ານ ມູນຄ່າດັ່ງກ່າວນີ້ແມ່ນປະກອບເປັນເຄິ່ງນຶ່ງຂອງການຄ້າທັງໝົດລະຫວ່າງປະເທດທັງສອງ ແຕ່ນອກນັ້ນແລ້ວເກົາຫຼີໃຕ້ຍັງໄດ້ພິຈາລະນາເຖິງການມີຄວາມສຳພັນອັນໃກ້ຊິດກ່ຽວກັບ ເທັກໂນໂລຈີໃນການສ້າງອາວຸດ ທີ່ກ້າວໜ້າທັນສະໄໝ ຊຶ່ງບາງທີອາດຮວມທັງອາວຸດນິວ ເຄລຍນຳດ້ວຍລະຫວ່າງອີຣ່ານແລະເພື່ອນບ້ານທີ່ເປັນຄູ່ປໍລະປັກຂອງກຸງໂຊລນັ້ນກໍຄືເກົາ ຫຼີເໜືອ ສະຫະລັດມີກຳລັງທະຫານຫຼາຍກວ່າ 28,000 ຄົນໃນເກົາຫຼີໃຕ້ ທະຫານອະເມຣິກັນໄດ້ ຖືກສົ່ງໄປປະຈຳການຢູ່ໃນປະເທດດັ່ງກ່າວ ນັບແຕ່ສົງຄາມເກົາຫຼີໃນຕົ້ນ ຊຸມປີ 1950 ໃນ ດ້ານເທັກນິກແລ້ວ ສອງເກົາຫຼີ ແມ່ນຍັງຢູ່ໃນສະພາບສົງຄາມ ຍ້ອນວ່າບໍ່ທັນໄດ້ມີການລົງ ນາມໃນຂໍ້ຕົກລົງສັນຕິພາບລະຫວ່າງກັນ ອີກເລື່ອງນຶ່ງ ທີ່ຢູ່ໃນແຜນການຂອງທ່ານ Einhorn ກໍແມ່ນ ການສົນທະນາກ່ຽວກັບການ ຮື້ຟື້ນຂໍ້ຕົກລົງກ່ຽວກັບພະລັງງານນິວເຄລຍສະບັບປີ 1974 ລະຫວ່າງກຸງໂຊລແລະວໍຊິງຕັນ ຂໍ້ຕົກລົງ ຊຶ່ງໄດ້ໝົດອາຍຸເມື່ອ 3 ປີກ່ອນນັ້ນ ປັດຈຸບັນນີ້ໄດ້ ຫ້າມບໍ່ໃຫ້ເກົາຫຼີໃຕ້ນຳເຊື້ອໄຟ ນິວເຄລຍທີ່ໃຊ້ແລ້ວໄປກັ່ນຄືນໃໝ່ ທີ່ສາມາດໃຫ້ທາດປລູໂຕນຽມ ເພື່ອສ້າງອາວຸດນິວເຄລຍ ໄດ້ນັ້ນ ທ່ານ Einhorn ແມ່ນຮວມຢູ່ໃນບັນດາເຈົ້າໜ້າທີ່ສະຫະລັດຫຼາຍໆຄົນທີ່ໄດ້ເດີນທາງໄປຢ້ຽມ ຢາມເກົາຫຼີໃຕ້ໃນໄວໆນີ້ເພື່ອປຶກສາຫາລືກ່ຽວກັບນະໂຍບາຍການຕ່າງປະເທດ ຜູ້ຕາງໜ້າພິເສດຄົນໃໝ່ຂອງສະຫະລັດຮັບຜິດຊອບກ່ຽວກັບນະໂຍບາຍເກົາຫຼີເໜືອ ທ່ານ Glyn Davies ກໍໄດ້ຈະລະຈາຫາລືກັບເກົາຫຼີໃຕ້ເຊ່ນກັນ ຫົວໜ້າເຈລະຈາໃນດ້ານນິວ ເຄລຍຂອງສະຫະລັດກັບເກົາຫຼີເໜືອ ທ່ານ Clifford Hart ກໍໄດ້ຮ່ວມເດີນທາງໄປເກົາຫຼີ ໃຕ້ໃນຄັ້ງນີ້ ຫົວໜ້າເຈລະຈາໃນດ້ານນິວເຄລຍຄົນກ່ອນ ຄືທ່ານ Sung Kim ເມື່ອໄວໆ ມານີ້ໄດ້ຖືກແຕ່ງຕັ້ງໃຫ້ເປັນເອກອັກຄະລັດຖະທູດສະຫະລັດປະຈຳເກົາຫຼີໃຕ້ ນອກນັ້ນແລ້ວ ມີກຳນົດເດີນທາງໄປເຖິງກຸງໂຊລກໍແມ່ນ ຮອງລັດຖະມົນຕີກະຊວງປ້ອງກັນ ປະເທດສະຫະລັດ ຮັບຜິດຊອບກ່ຽວກັບເຂດເອເຊຍຕາເວັນອອກ ທ່ານ Derek Mitchell ແລະທ່ານ Mitchell ຍັງເປັນທູດພິເສດຂອງສະຫະລັດຮັບຜິດຊອບກ່ຽວກັບເລື່ອງມຽນມາ ນຳດ້ວຍ ລຸນຫຼັງການເດີນທາງໄປຢ້ຽມຢາມມຽນມາຄັ້ງປະວັດສາດຂອງລັດຖະມົນຕີການຕ່າງປະເທດ ສະຫະລັດທ່ານນາງ Hillary Clinton ເມື່ອໄວໆມານີ້ ເປັນທີ່ຄາດກັນວ່າທ່ານ Mitchell ຈະຮ້ອງຂໍການຊ່ອຍເຫຼືອຈາກເກົາຫຼີໃຕ້ເພື່ອກົດດັນ ໃຫ້ເຈົ້າໜ້າທີ່ມຽນມາຕັດຂາດທຸກຄວາມ ສຳພັນທີ່ເປັນຄຳຖາມທີ່ຍັງເຫຼືອຢູ່ກັບເກົາຫຼີເໜືອ ເຈົ້າໜ້າທີ່ສະຫະລັດກ່າວວ່າ ໃນບັນດາເງື່ອນໄຂຕ່າງໆທີ່ຄວາມສຳພັນຂອງສະຫະລັດກັບ ມຽນມາຈະໄດ້ຮັບການປັບປຸງໃຫ້ດີຂຶ້ນນັ້ນ ປະເທດດັ່ງກ່າວຈະຕ້ອງບໍ່ມີການ ຮ່ວມມືໃດໆ ກ່ຽວກັບເລື່ອງລູກສອນໄຟແລະການສ້າງອາວຸດນິວເຄລຍກັບພຽງຢາງ